احمد محمد حلمى عبد الرحمن عواد واسم الشهرة احمد حلمى هوا ممثل ومنتج افلام ومذيع مصرى. اتولد يوم 18 نوفمبر سنت 1969 فى مدينت بنها الموجوده فى محافظة القليوبيه الموجوده فى مصر. معروف بخفت دمو، وفى ناس بتعتبرو من احسن الممثليين الكوميديان اللى فى الفترة دى، وكمان بيمثل دراما. متجوز من الممثله منى زكى، وعندو بنت وولدين: لى لى وسليم ويونس. كتب لفترة مقالات فى جرنال الدستور. عاش اغلب طفولتو فى السعوديه عشان ظروف شغل ابوه، ودرس هناك لحد سنة تانية ثانوى، وبعدين رجع على مصر ودخل المعهد العالى للفنون المسرحية قسم ديكور. اشتغل فى اول حياتو مذيع فى القناة الفضائيه المصريه فى برنامج لعب عيال، وحقق نجاح بخفت دمو مع التعامل مع الاطفال. وبعدين اكتشفو المخرج شريف عرفه وخلاه يمثل فى اول فيلم ليه عبود على الحدود مع علاء ولى الدين وكريم عبد العزيز. وبعدين شارك فى افلام ومسرحيات كتيره، لحد ما عمل اول بطولة ليه فى سنة 2003 بفيلم ميدو مشاكل، ونجح، وبقالو كام سنه افلامو بتعجب النقاد والجمهور وبتحقق ايرادات عاليه.